หุ้นอสังหาฯเจอข่าวร้ายดิ่งระนาว
หุ้นอสังหาริมทรัพย์เจอข่าวร้าย 2 เด้งทั้งกำไรไตรมาส3ทรุด-ธปท.จ่อคุมสินเชื่อทั้งฉุดหุ้นดิ่งระนาว
11 พ.ย. 2553

หุ้นอสังหาริมทรัพย์เจอข่าวร้าย 2 เด้งทั้งกำไรไตรมาส3ทรุด-ธปท.จ่อคุมสินเชื่อทั้งฉุดหุ้นดิ่งระนาว
บริษัทอสังหาริมทรัพย์ที่จดทะเบียนในตลาดหลักทรัพย์ทยอยประกาศผลดำเนินงานงวดไตรมาส 3 ปี 2553 โดย ณ วันที่ 11 พ.ย. มีบริษัท  7 แห่ง  ประกอบด้วย บริษัท ควอลิตี้เฮ้าส์ (QH) บริษัทแลนด์แอนด์เฮ้าส์ (LH) บริษัทแอลพีเอ็นดีเวลล็อปเมนต์ (LPN) บริษัทศุภลัย (SPALI) บริษัทเอเชี่ยนพร็อพเพอร์ตี้ (AP) บริษัทแผ่นดินทองพร็อพเพอร์ตี้ (GOLD) และบริษัทลลิน พร็อพเพอร์ตี้ (LALIN)  ซึ่งทั้ง 7แห่ง มีกำไรสุทธิรวม 1,543.81 ล้านบาท ลดลง 49.88% จากงวดเดียวกันของปีก่อนที่มีกำไรสุทธิ 3,080.6  ล้านบาท และลดลง 35.40 % จากไตรมาสก่อนหน้าที่มีกำไรสุทธิ รวม 2,389.97 ล้านบาท  
อย่างไรก็ตามพบว่าทุกบริษัทกำไรออกมาปรับตัวลดลงทั้งจากงวดเดียวกันของปีก่อนและไตรมาสก่อนหน้า ส่วนหนึ่งมาจากงวดก่อนหน้าลูกค้าเร่งโอน เพื่อให้ได้รับสิทธิทางภาษีที่หมดลง โดย AP กำไรสุทธิลดลงมากสุดเหลือ90.64 ล้านบาท ลดลง 78.37% จากงวดเดียวกันของปีก่อนและลดลง 68.33% จากไตรมาสก่อนหน้า  รองมาคือ SPALI ไตรมาส 3 มีกำไรสุทธิ 157.87 ล้านบาทลดลง 73.12  % จากงวดเดียวกันของปีก่อนและลดลง 64.59% จากไตรมาสก่อนหน้า ถัดมาเป็น QH ไตรมาส 3 มีกำไรสุทธิ 204.55 ล้านบาทลดลง 59.53% จากงวดเดียวกันของปีก่อนและลดลง 46.95% จากไตรมาส
ก่อนหน้า ขณะที่ LH ยักษ์ใหญ่ของวง มีกำไรสุทธิ 793.17 ล้านบาทลดลง 31.59% จากไตรมาสก่อนหน้าแต่เพิ่มขึ้น 0.04% จากไตรมาสก่อนหน้า